32001D0400
L 140/70
JURNALUL OFÍCIAL AL UNIUNII EUROPENE
DECIZIA COMISIEI
din 17 mai 2001
de modificare a anexei la Decizia 97/4/CE a Comisiei de stabilire a listelor provizorii ale unităților din țările terțe din care statele membre autorizează importul de carne proaspătă de pasăre, cu privire la Republica Populară Chineză
[notificată cu numărul C(2001) 1425]
(Text cu relevanță pentru SEE)
(2001/400/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 95/408/CE a Consiliului din 22 iunie 1995 privind condițiile de întocmire, pentru o perioadă interimară, a listelor provizorii cu unitățile din țările terțe din care statele membre sunt autorizate să importe unele produse de origine animală, produse pescărești sau moluște bivalve vii (1), astfel cum a fost modificată prin Decizia 2001/4/CE (2), în special articolul 2 alineatul (1),
întrucât:
(1)
Decizia 97/4/CE a Comisiei (3) stabilește listele provizorii ale unităților din țările terțe din care statele membre autorizează importurile de carne proaspătă de pasăre.
(2)
Decizia 94/984/CE a Comisiei (4) de stabilire a condițiilor de sănătate animală și certificare sanitar-veterinară obligatorii la importul de carne proaspătă de pasăre provenind din anumite țări terțe, astfel cum a fost modificată prin Decizia 2000/352/CE a Comisiei (5), a inclus Republica Populară Chineză în anexa I, întocmind lista cu țările terțe sau părți din țări terțe care sunt autorizate să folosească certificatele stabilite la anexa II.
(3)
Republica Populară Chineză este autorizată prin Decizia 94/984/CE a Comisiei, astfel cum a fost modificată prin Decizia 2000/352/CE a Comisiei, să folosească modelul B de certificat, dar numai pentru municipalitatea Shanghai, cu excepția regiunii Chongming, și pentru districtele Weifang, Linyi și Qindao din provincia Shandong.
(4)
State Administration of Entry-Exit Inspection and Quarantine (CIQ-SA) este autoritatea responsabilă în Republica Populară Chineză pentru eliberarea certificatelor referitoare la carnea proaspătă de pasăre.
(5)
Republica Populară Chineză a trimis o listă cu unitățile din țări terțe producătoare de carne proaspătă de pasăre din regiunile menționate anterior, pentru care autoritățile responsabile certifică faptul că unitățile în cauză sunt conforme cu normele comunitare.
(6)
Oficiul Alimentar și Veterinar a efectuat o serie de inspecții în temeiul normelor comunitare; întrucât aceste inspecții au arătat că unitățile propuse de Republica Populară Chineză îndeplinesc cerințele legislației comunitare relevante.
(7)
Se poate astfel întocmi o listă provizorie cu unitățile din Republica Populară Chineză producătoare de carne proaspătă de pasăre, în conformitate cu procedura prevăzută de Decizia 95/408/CE a Consiliului cu privire la anumite țări.
(8)
Măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Textul anexei la prezenta decizie se adaugă la anexa la Decizia 97/4/CE a Comisiei.
Articolul 2
Prezenta decizie se adresează statelor membre.
Articolul 3
Prezenta decizie se aplică de la 24 mai 2001.
Adoptată la Bruxelles, 17 mai 2001.